355 Tabernaculum

Legimus de quodam tabernaculo materiali et historico que facta fuit sub Moyse. De quodam allegorico, scilicet, de ecclesia militante. De quodam tropologico, scilicet, de anima peregrinante.[[1]](#endnote-1) De quodam anagogico, scilicet, de ecclesia triumphante.

Primum tabernaculum, scilicet, Moysi, secundum Ysidorum, et Hugonem, erat tentorium portatile de loco ad locum. Vel domus Deo dicata quadrata oblonga tribus parietibus clausa, scilicet, aquilonali, meridionali, occidentali. Ab oriente vero libera patebat ingressus, ut sic sole oriente posset illustrari. In duas quoque partes erat distinctum. Quia ad occidentem decem cubitis protendebatur, que pars erat omnino quadra in longum, latum, et altum, que pars dicebatur sanctuarium uel sancta sanctorum. In anteriori parte, id est, in orientali, erat candelabrum, ad austrum mensa, ad aquilonem in medio velum habens ante quod erat altare aureum per istud tabernaculum mobile. De quo tractatur, Exod. 26.

Et deinceps quo vsi sunt filii Israel per desertum vsque tempus Salomonis quando factum est templum fixum et stabile. Designat status penitentis, sed per templum status vite future. Nihil etiam per primum tabernaculum[[2]](#endnote-2) designatur ecclesia militans que transfertur in celestem et triumphantem. Sic oportet nos in presenti vita in hoc tabernaculo habitare et ad illud confugere donec regnet super nos rex pacificus in regno celorum.

¶ De isto tabernaculo dicit Apostolus Heb. 9[:2]: *Tabernaculum* perfactum *est in quo erant candelabra, mensa, et propositio panum, quæ dicitur Sancta*. Post velum seu velamentum, post quod, secundum tabernaculum cum dicitur sanctum sanctorum. Ita in ecclesia militante sunt candelabra ad illuminandum mensa ad supportandum panes ad recreandum.

In secundo tabernaculo erat archa federis quod quidem *tabernaculum* erat homini *in vmbraculum diei ab estu et in securitatem et absconsionem a turbine et pluuia*, Ysai. 4[:6]. Nam sicut patet in ecclesiis cathedralibus ymagines que sunt extra ecclesiam frequenter deturpantur a tempestatibus.

¶ Nam que sunt intra tabernaculum munde custodiuntur sic illi qui sunt extra merita ecclesie temptacionibus vincuntur quam illi qui sunt intra preseruantur, Gen. 25[:27]: *Jacob* fuit *vir simplex* habitans *in tabernaculis*. Ideo accepit benedictionem paternam quam amisit Esau qui erat vir venator et forinsecus ac vagus, Num. 24[:5]: *Quam pulchra tabernacula tua, Jacob*, etc. Sed Job 8[:22] dicitur *tabernaculum impiorum non subsistet*. Quia secundum Gregorium, libro 8, *Moralium*, vite fugientis amatores, dum studiose se in presentibus construunt, repente ad penam eternam rapiuntur. Vnde et recte Petrus[[3]](#endnote-3) a Christo reprehenditur quia nec dum perfecte roboratus in terra figere tabernaculum conatur, [Luc. 9:33].

¶ De secundo, et meritori tabernaculo dicitur, Apo. 21[:3]: *Ecce tabernaculum Dei cum hominibus, et habitabit cum eis*. Deus fecit animam humanam capacem diuinitatis secundum Augustinum, 15 *De Trinitate*. Quam nihil aliud replere potest nisi Deus. Vnde et statum illum in quo Deus habitat mens humana naturaliter optat Job 29[:2, 4]: *Quis mihi tribuat ut sim juxta menses pristinos*, et sequitur *quando Deus secreto erat in tabernaculo meo*. Quando opus erat mecum, Eccli. 24[:12]: *Qui creavit me, requievit in tabernaculo meo*.

¶ Et sciendum est quod tabernaculum dicitur locus militancium, peregrinancium, vigilancium. Vnde et in tabernaculis habitant milites, viatores, et pastores, sic ecclesia militat in bonis laicis et secularibus, peregrinatur in bonis clericis et religiosis, vigilat in bonis pastoribus et prelatis.

De primo, Can. 1[:4]: *Nigra sum, sed formosa, sicut tabernacula Cedar*. Nigra quia per labores exteriores fuscata, sed formosa per puritatem diuine ymagini reformata.

De secundo, 2 Cor. 5[:4]: Quasi simus *in hoc tabernaculo, ingemiscimus* /f. 111va/ *gravati: eo quod nolumus expoliari, sed supervestiri, ut absorbeatur quod mortale est, vita*. Gemit clericus cuius pars hereditatis est solus Deus. Gemit religiosus qui abjecto terrenorum pondere, sentit in se motus contrarios, cum caro trahat deorsum ex corrumpcione, spiritus tendat sursum ex deuocione.

¶ De tercio, Job 39[:5-6]: Cui onagro *dedi in solitudine* locum, *et tabernacula in terra salsuginis*. Iste onager, id est, prelatus manet in loco solitudinis ex singulari devocione et sanctitate, in terra salsuginis ex feruenti caritate, et in monte solitudinis et subditorum in formacione.

1. peregrinante ] *add*. id est F.128. [↑](#endnote-ref-1)
2. tabernaculum ] *add*. ~~status penitentis sed~~ F.128. [↑](#endnote-ref-2)
3. Petrus ] *add*. ~~est~~ F.128. [↑](#endnote-ref-3)